Afrikaanse sangeres 'ontsteld, ontsenu' ná misdaadvoorval | Maroela Media
Die Afrikaanse sangeres en televisiepersoonlikheid Amor Vittone is 'erg ontsenu' nadat sy Maandagaand deur 'n grypdief geteiken is.
Delyse Vittone, die sangeres se ma, het Dinsdag aan Maroela Media vertel Amor was op pad terug huis toe ná 'n geleentheid in Pretoria toe die voorval plaasgevind het. Amor het glo minute vroeër vir Delyse gebel om haar te laat weet sy gaan 'n bietjie later tuis wees, en dié misdaadvoorval het gebeur terwyl sy met haar ma op die selfoon gepraat het.
"Sy het gesê sy gaan laat wees en wou my net laat weet," vertel Delyse. "Sy het gesê sy ry die Diepsloot N14-pad en dat dit pikdonker is omdat die verkeersligte nie werk nie en hulle boonop nog aan die pad werk ook.
"Ek het nog vir haar gevra hoekom sy dié gevaarlike pad ry, toe sy skielik begin skree. Sy het by 'n verkeerslig wat buite werking is stilgehou toe die rower haar motor se venster stukkend geslaan het. Sy het gedink dis klippe, en het hard gegil: 'Ma, hulle gooi my ruit stukkend met klippe!' 'n Man het toe haar handsak, wat op die passasierssitplek gelê het, gegryp en 'n pistool in die motor gedruk. Ek het geskree: 'Jaag net weg!' Sy het voet in die hoek gesit en weggery."
Volgens Delyse het die rower nie skote afgevuur nadat sy weggetrek het nie. Hy het ook nie haar skootrekenaar en selfoon geroof nie.
"Sy was baie ontsteld en ontsenu, en het heeltyd gehuil. Die polisie was later by die huis om haar verklaring af te neem, maar die hele gesin is ontsteld oor die voorval."
Delyse sê die sangeres glo sy is deur God beskerm, aangesien sy vroeër die dag langs die pad twee kruise, met 'n spesiale storie daaragter, gekoop het. "Sy het verby die kruise gery en toe 'n u-draai gemaak. Toe sy die man vra hoeveel die kruise kos, het hy vir haar gesê: 'Ek verkoop nie die kruise nie, ek gee dit weg om die woord van die Here te versprei.' Sy het vir hom geld gegee en twee kruise geneem. Sy weet die Here het haar beskerm."
Delyse sê hoewel die voorval die hele gesin ontstel het, is hulle dankbaar dat sy ongedeerd daarvan afgekom het. "Dit kon erger gewees het. 'n Motor kan jy vervang, maar 'n mens nie. Hy kon haar geskiet het. Ons is dankbaar dat sy nog vir ons en die kinders hier kan wees."
Amor Vittone N14
Waarom nie naam in titel
Maroela, julle is die enigste blad wat altyd van sanger dit en sanger dat praat. Noem hulle by name asseblief.
Dis waarom geen normale mens n handsak op die passasier sitplek sit nie…DUH!!
Kapings is 'n allerdaagse gebeurtenis in Suid-Afrika, maar omdat 95% van die mense wat gekaap word nie celebs is nie, haal dit nie eens die koerant nie! Dink celebs hulle is "above crime", want seriously watter vrou ry vandag (in die donker) met hul foon teen hul oor en handsak op die passierstoel??
Wanneer gaan sekere vrouens eendag leer dat jy NIE jou handsak by jou in die kar moet hou nie – maar liefs in die kattebak waar dit baie veiliger is??? Ai tog ?